Onsdag aften deltog instruktøren af DR's dramaserie '1864', Ole Bornedal, og tidligere statsminister og Nato-generalsekretær Anders Fogh Rasmussen i Clement Kjersgaards talkshow 'Vi ses hos Clement'.

Ole Bornedal skulle blandt andet svare på kritikken om sin udskældte tv-serie, og i onsdagens program viste han, hvor træt han er af kritikken.

- Jeg oplever, at den, der kaster mest op, råber højst og er mest ekstrem i medierne, er den, der bliver lyttet efter, sagde han, inden han tog fat om sit vandglas.

- Her er et glas med vand, og her sidder jeg og ævler, fortsatte han, inden han hældte vandet ud over vært Clement Kjersgaards papirer.

- Så vil folk tænke 'wow, nu skete der noget dramatisk i tv i et Clement-show', men det eneste, jeg gjorde, var at hælde vandet ud. Det er fuldstændig umotiveret, og det er ret dumt af mig, men der bliver lagt mærke til det, sagde Ole Bornedal, mens Anders Fogh Rasmussen havde svært ved ikke at smile over vand-stuntet på direkte tv.